Կարևոր պատմություններ

Կարևոր պատմություններ (), ռուսական ինտերնետային պարբերական, որը զբաղվում է լրագրողական հետաքննություններով։

2020 թվականին հիմնադրել են «Նովայա գազետա» թերթի լրագրողներ Ռոման Անինը և Օլեսեյ Շմագունը։

Կարևոր պատմություններ 
Մինչև 2020 թվականը Ռոման Անինը 10 տարի եղել է «Նովայա գազետա» թերթի հետաքննություններ բաժնի խմբագիրը։ 2020 թվականին հիմնադրել է սեփական մեդիան, որը զբաղվում է հետաքննություններով։

Սկզբնական շրջանում պարբերականը համատեղ աշխատում էր «Նովայա գազետա»-ի հետ, և նրանց նյութերը վերաբերվում էին ռուսական հիվանդանոցներ թոքերի արհեստական օդափոխության սարքավորումներ և COVID-19 արագ թեստեր անօրինական մատակարարելուն, 2020 թվականի գարնանը կորոնավիրուսի համավարակի ժամանակ կառավարության կողմից մեկանգամյա օգտագործման դիմակների արտադրության մենաշնորհին։ Ավելի ուշ, լրագրողները հեղինակային հետաքննություններ հրապարակեցին ՌԴ-ում արտադրական թափոնների մշակման և օգտագործման, Վլադիմիր Պուտինի դստեր՝ Կատերինա Տիխոնովայի և նրա նախկին փեսայի՝ Կիրիլ Շամալովի մասին, «Ո՞վ է կազմակերպել Նավալնու դեմ որսը» վերնագրով հետաքննությունը և այլն։ 2021 թվականին Հետաքննող լրագրողների միջազգային կոնսորցիումի «Պանդորայի փաստաթղթեր» հետաքննությանը Ռուսաստանից մասնակցել են «Կարևոր պատմություններ»-ի լրագրողները։

2021 թվականի օգոստոսի 20-ին ՌԴ արդարադատության նախարարությունը ԶԼՄ-ների «օտարերկրկա գործակալներ» գրանցամատյանում ներառեց Լատվիայում գրանցված Istories fonds իրավաբանական կազմակերպությանը, որը թողարկում է «Կարևոր պատմություններ»-ը, ինչպես նաև դրա գլխավոր խմբագիր Ռոման Անինին և պարբերականի լրագրողներ Ռոման Շլեյնովին, Ալեսյա Մարոխովսկայային, Իրինա Դոլինինային, Դմիտրի Վելիկովսկուն և Օլեսյա Շմագունին։ 2021 թվականի սեպտեմբերի 28-ին՝ ելնելով օրենքի պահանջից, այդ գրանցամատյանում ներառվեց նաև «Կարևոր օտարերկրյա գործակալներ» կազմակերպությունը, որը ստեղծել էին «Կարևոր պատմություններ»-ի «օտարերկրյա գործակալներ» լրագրողները։

Պարբերականի բնույթը 
«Կարևոր պատմություններ»-ը իրենց հետաքննությունները հրապարակում են փաստագրական ֆիլմերի և կարճ հոլովակների տեսքով Յություբ ալիքում, ինչպես նաև ռեպորտաժների, հարցազրույցների և տեքստային տարբերակով՝ իրենց կայքում։ «Կարևոր պատմություններ»-ի կայքը հեղինակների կողմից ներկայացվում է նաև որպես հետաքննական լրագրության տեխնոլոգիաների վարպետաց դասերի հարթակ։ Պարբերականն իր նյութերը հրապարակում է նաև Տելեգրամ, ՎԿ, Ինստագրամ, GitHub, Թվիթթեր և Ֆեյսբուք հարթակներում։

Գործունեություն 
«Կարևոր պատմություններ»-ը գրանցված է որպես շահույթ չհետապնդող կազմակերպություն և սեփականատեր չունի։ Ըստ խմբագիրների՝ հետաքննությունների համար միջոցները պարբերականը ստանում է քրաուդֆանդինգից և նվիրատվություններից։ Ըստ հեղինակների՝ պարբերականը շեշտը դնում է ապացուցելիության և առաջնային աղբյուրների տրամադրման վրա, որոնց հիման վրա ընթերցողը կարող է ստուգել նյութի իսկությունը, ինչպես նաև կարևորվում է այլ անկախ պարբերականների հետ համագործակցությունը։ Որոշ հետաքննություններ հիմնված են անանուն աղբյուրներից ստացված գաղտնի տվյալների վրա։

«Znak» պարբերականը նշում է, որ «Կարևոր պատմություններ»-ն իրենց գործունեության պատճառով ենթարկվում են ռուսական իշխանությունների ճնշմանը։ Մասնավորապես, Վլադիմիր Պուտինի ընտանիքի մասին նյութի հրապարակումից հետո պարբերականի լրագրողների սոցիալական կայքերի հաշիվները հարձակման ենթարկվեցին։ Անվտանգության նպատակներով պարբերականի գլխամասը տեղակայված է Ռիգայում, թեև բոլոր լրագրողներն աշխատում են Ռուսաստանից՝ Մոսկվայից, Մագադանից, Յարոսլավլից և այլ քաղաքներից։ 2021 թվականի ապրիլից գլխավոր խմբագրի տանը, ինչպես նաև պարբերականի խմբագրությունում՝ առանց խմբագիրներին տեղեկացնելու, Ռուսաստանի անվտանգության դաշնային ծառայությունը խուզարկություններ է կատարել։

Մրցանակներ 
2021 թվականի օգոստոսին պարբերականը 7 անգամ արժանացել է «Редколлегия» մրցանակի։

Ծանոթագրություններ

Արտաքին հղումներ 
 

Ռուսերեն կայքեր
Ռուսաստանում «օտարերկրյա գործակալներ» ճանաչված ԶԼՄ-ներ